**Răzvan Voican preia poziția de Director Executiv al Asociației Române a Exportatorilor - AREX**

**București, 4 august 2014** - Asociația Română a Exportatorilor – AREX își întărește echipa de reprezentare, poziția de Director Executiv al asociației fiind preluată din această lună de Răzvan Voican, fost redactor-șef adjunct al cotidianului Ziarul Financiar.

”Ne-am propus ca AREX să fie alternativa premium pe segmentul asociativ al exportatorilor români și de aceea echipa de coordonare are în componență profesioniști recunoscuți în domeniile în care activează. Faptul că acestei echipe i s-a alăturat acum și Răzvan Voican, unul dintre cei mai apreciați jurnaliști de business, ne întărește convingerea că AREX va schimba mentalități și va deveni asociația fanion a comunității exportatoare românești”, a spus Traian Halalai, președintele AREX.

Răzvan Voican este absolvent al Facultății de Relații Economice Internaționale din cadrul Academiei de Studii Economice și a debutat în jurnalismul economic la Ziarul Financiar în anul 2000. Contribuția sa la creșterea calității jurnalismului de business a fost recunoscută de-a lungul timpului prin obținerea a numeroase premii decernate de organizații precum CFA (**Chartered Financial Analyst)** Romania, Freedom House sau instituții financiar-bancare.

”Am decis să mă alătur, după 14 ani de presă, unei comunități care merită o vizibilitate mai mare atât în rândul publicului, cât și al autorităților care trebuie să conștientizeze rolul pe care l-au avut exportatorii în ieșirea economiei din recesiune. M-a onorat și am acceptat propunerea de a contribui la succesul proiectului AREX, convins fiind că oportunitățile de dezvoltare și expansiune ale comunității exportatorilor sunt insuficient exploatate. Noii mei parteneri trebuie să știe ca vor avea în mine un sprijin puternic și loial, așa cum, vreme de 14 ani, am fost devotat exclusiv Ziarului Financiar, la ale cărui reușite mă bucur că am contribuit alături de colegii mei cărora le mulțumesc”, a spus Răzvan Voican.

Asociația Română a Exportatorilor – AREX este o organizaţie profesională, neguvernamentală, ce are ca scop susţinerea şi promovarea intereselor societăţilor româneşti care derulează tranzacţii comerciale internaţionale în vederea consolidării prezenţei româneşti pe pieţe externe.

Asociația, care și-a început activitatea în acest an și are 80 de companii membre, este deschisă oricărei companii exportatoare, calitatea de membru neimplicând o contribuție financiară.

AREX oferă companiilor membre:

 - acces la informații cu privire la oportunitățile de afaceri din afara României;

 - facilitarea participării la evenimente de business internaționale și/sau misiuni economice oficiale;

 - acces la materiale de informare și analiză/studii de piață;

 - crearea unui cadru pentru dezvoltarea de rețele de afaceri (networking) și de comunicare.